送長壽黄主簿
作者：衛博
朝代：宋

paragraphs: 黄郎千人英，凜凜霜松姿。
鄴侯三萬卷，載復無遺辭。
十年居太學，辛勤厭朝虀。
詞場事雄俊，傲睨深叢羆。
再拜天子前，袍笏光陸離。
朅來皖水濱，樂哉同襟期。
顧我蓬之心，友婭慚非宜。
朝來擺征衫，悵望當分携。
君家閩海陬，去作楚郢歸。
大哉天宇間，會合固有時。
丈夫志八表，曲士守一涯。
錦衣行未暮，鸞桂先高枝。
清潤照冰玉，唱和共塤箎。
行行得所詣，何必事町畦。
寒江清無波，愛景摇窗扉。
衮衮江上山，萬象供品題。
還登古石城，往和白雪詩。
儻因西飛鴻，寄我長相思。